नाथाय गैया, दिनैसिमबो रावखौबो सावरायनाय नुथ’याखै । दा बिनि बदल हादरसायाव बयबो सावरायबाय खौरांगिरिफोरनि सायावसो । दा बयबो मिथिनो लुबैनानै हांखुर जानानै दं गुलि नांजानाय सुबुंफोरा सोर, बिसोर मानो बिदि गावजानो गोनां जादों ? बेखौ लानानै रावखौबो नायबिजिरनाय नुनो मोनथ’याखै। खौरांफोराव खालि खौरांगिरिनि बाथ्राखौल’ नुनो मोन्दोंमोन। दा गासैबो सोरखारि फट’ग्राफारनि मुंखौ मिथिनो हाबाय। नाथाय थैनाय सुबुंफोरनि मुंखौ रावबो मिथिथ’वाखै आरो मिथिनोबो नाजानाय बादि नुवा। दा नाथाय बिनिफ्राय मिथिनो हाबायदि गोबां सुबुंफोरा खौरांगिरिफोरखौ खुगायावल’ मैजां मोनो, गोसोजों नङा । मानो ? बिनि फिननाया बयनियावबो दंसै। बेनि जाहोनखौ बयबो मिथिगौ, फोरमायनायनि बाथ्रा नङा। दा बिनि सायाव सावरायज्लायनानै मोनसे मोजां सानहोनायनि सम आरो गोरोन्थिफोरखौ सुद्रायनानै लानायनि सम होननानै समा खिन्थादों। दा बे बेलायाव गागि खौरांगिरिफोरा बिफाव लानानै सुद्रायनानै लानायनि सम सफैबाय। खौरांगिरि जानानै समाजनि खामानि मावनो माबादि हायो, बिनि सायाव सावरायनांगौनि सम फैथारबाय। माब्लाबा गिदिर-गिदिर खौरांगिरिफोरनि दायनि थाखाय फिसा-फिसौ खौरांगिरिफोरासो रायजानो गोनां जायो। हमनानै लाबाय फिसा-फिसौ खौरांगिरिफोरा थामथि थाखोनि । नाथाय बे फिसा-फिसौ खौरांगिरिफोरा दैथाय हरनाय खौराङा माब्लाबा गिदिर खौरां जायो। बे थार बाथ्रा। बिनिखायनो सोरबा सासे खौरांगिरिया माबा दाय मावोब्ला, बेयाव गासै खौरांगिरिफोरानो दायनिगिरि जानो हाया। सासे खौरांगिरिया समाजखौ मोजांसिन खालामनायाव जाबादि खौरां फोसावनांगौ, बिदि रोखोमनि खौरां फोसावोब्ला गाहाम । खौरांगिरिफोरा फारसेल’ जायाबालानो गेजेरनि जानानै खौरां फोसावनो जेब्लाबो नाजानायासो आसोल थार खौरांगिरिनि खामानि। सासे खौरांगिरिया गावनि खामानि बादि समाजखौ गाज्रिनिफ्राय मोजाङाव लाबोनो हायो। बे बेलायाव गासैबो गावखौ मोजाङै नायफिननायनि सम फैबाय।